**Carlos Carvalhal** (s. 4. joulukuuta 1965) on portugalilainen jalkapallovalmentaja ja entinen keskuspuolustaja. Joulukuusta 2023 lähtien hän on toiminut Olympiakosin päävalmentajana.

Ura pelaajana
-------------

Carvalhal aloitti pelaajauransa SC Bragan juniorijoukkueessa ja nousi edustusmiehistöön kaudella 1983/84. Hän ei kuitenkaan onnistunut vakiinnuttamaan paikkaansa seuran paidassa, vaan siirtyi kaudeksi 1985/86 GD Chavesiin. Uudessa seurassa tuli vastuuta ja Carvalhalin näytöt vakuuttivat Bragan, johon hän palasi kauden jälkeen. Uusi yritys nosti Carvalhalin pelaavaan kokoonpanoon ja kahden hyvän Braga-kauden jälkeen hän haki uralleen nostetta suurseura FC Portosta, jossa jäi kuitenkin vähälle peliajalle. Epäonnistuneen Porto-pestin jälkeen Carvalhal edusti vielä useita portugalilaisseuroja, kunnes lopetti uransa puolustajana SC Espinhossa vuonna 1999.

Ura valmentajana
----------------

Valmennusuransa Carvalhal aloitti Espinhossa, jota luotsasi kauden 1998/99 Portugalin 1. divisioonassa. Hän sai potkut seurasta marraskuussa 1999. Hän valmensi alasarjoissa, kunnes nousi joulukuussa 2000 Liga Sagresissa pelanneen CD Avesin päävalmentajaksi. Seura putosi kauden jälkeen liigasta ja Carvalhal sai potkut. Ura jatkui maan kolmannella sarjatasolla Leixões SC:n päävalmentajana. Carvalhal luotsasi seuran sensaatiomaisesti Portugalin cupin loppuotteluun. Finaalin joukkue hävisi Sportingille, mutta finaalipaikka oikeutti divisioonajoukkueen paikkaan UEFA Cupissa kaudelle 2002/03. Kehno toinen kausi johti kuitenkin potkuihin joulukuussa 2002.

Kaudella 2003/04 Carvalhal luotsasi Vitóriaa, joka nousi hänen johdollaan takaisin pääsarjatasolle. Carvalhal siirtyi kauden jälkeen CF Os Belenensesin peräsimeen. Carvalhal sai potkut seurasta lokakuussa 2005 ja valmensi tämän jälkeen kasvattajaseuraansa SC Bragaa ja SC Beira-Maria, mutta sai molemmista seuroista potkut kesken kausien.

Kaudeksi 2007/08 Carvalhal palasi Vitórian päävalmentajaksi. Seura pelais hänen johdollaan vahvan kauden ja voitti Portugalin liigacupin mestaruuden kukistamalla finaalissa Sportingin. Vitória-kauden jälkeen Carvalhal valmensi lyhyen aikaa kreikkalaista Asteras Tripolisin päävalmentajana, kunnes palasi kotimaahansa CS Marítimon peräsimeen.

Marraskuussa 2009 Carvalhal nousi suurseura Sportingin päävalmentajaksi. Hänen johdollaan seura sijoittui liigassa neljänneksi ja Carvalhal jätti paikkansa sopimuksensa umpeuduttua kauden jälkeen. Elokuussa 2011 ura jatkui Turkin Superliigassa Beşiktaş JK:n peräsimessä. Pesti päättyi potkuihin jo huhtikuussa 2012, kun seura oli pudonnut liigassa 20 pisteen päähän Galatasaraysta. Kaudeksi 2012/13 Carvalhal siirtyi Istanbul BB:n päävalmentajaksi.

Kesällä 2015 Carvalhal palasi valmennustehtäviin Englannin Mestaruussarjassa pelaavan Sheffield Wednesdayn päävalmentajana. Debyyttikaudellaan Carvalhal piiskasi vuosia alamaissa olleen seuran Mestaruussarjassa kuudenneksi. Sijoitus oli seuran paras sitten viimeisimmän Valioliiga-kauden 1999/2000. Nousu Valioliigaan kariutui nousukarsintatappioon Hull Citylle.

Joulukuun lopussa 2017 Carvalhal siirtyi Mestaruussarjan keskikastissa majailleen Wednesdayn peräsimestä Valioliigan jumboksi vajonneen Swansea Cityn päävalmentajaksi. Carvalhalin johdolla Swansea piristyi vuoden vaihduttua ja joukkue hävisi vain kaksi kahdeksasta ensimmäisestä ottelustaan uuden valmentajan alaisuudessa. Swansea nousi näin taistelemaan säilymisestä Valioliigassa, kunnes vajosi maaliskuun puolivälin jälkeen voitottomien otteluiden putkeen. Swansean taistelu hyytyi neljään perättäiseen tappioon, joista viimeinen Southamptonille kärsitty 0-1 kotitappio sysäsi joukkueen putoamisviivan alapuolelle. Käytännössä Carvalhalin pitää luotsata joukkueensa päätöskierroksella yli 10 maalin voittoon Stokesta, eikä sekään välttämättä turvaa sarjapaikkaa. Putoamisen käytännössä varmistuttua kerrottiin, ettei seurajohto ole uusimassa Carvalhalin sopimusta kauden jälkeen.

Kesäkuussa 2019 Carvalhal aloitti Rio Aven päävalmentajana. Hän luotsasi seuran Portugalin liigan viidenneksi.

Heinäkuussa 2020 Carvalhal teki kaksivuotisen sopimuksen Bragan kanssa. Carvalhal luotsasi debyyttikaudellaan Bragan Portugalin liigacupin finaaliin, jossa joukkue hävisi Sportingille. Portugalin cupin loppuottelussa Braga kaatoi puolestaan SL Benfican 2–0 ja voitti mestaruuden. Carvalhal jätti joukkueen kauden 2021/22 jälkeen.

Bragasta lähtönsä jälkeen Blackburn Roversin kerrottiin havittelevan Carvalhalia päävalmentajakseen, mutta hän siirtyi kesällä 2022 Al Wahdan päävalmentajaksi. Hän sai kuitenkin potkut jo lokakuun alussa 2022 heikkojen tulosten vuoksi.

Marraskuun alussa 2022 Carvalhalista tuli Espanjan La Ligan Celta Vigon päävalmentaja kesään 2024 ulottuvalla sopimuksella. Carvalhalin johdolla Celta Vigo onnistui säilyttämään sarjapaikkansa, mutta vain niukasti viimeisen kierroksen FC Barcelonaa vastaan otetun voittonsa turvin. Kauden jälkeen Carvalhal ja Celta purkivat sopimuksensa.

Joulukuussa 2023 Carvalhalista tuli kreikkalaisen Olympiakosin päävalmentaja.

Meriitit
--------

### Valmentajana

* Portugalin cup: 2021
	+ hopeaa: 2002
* Portugalin liigacup: 2008
	+ hopeaa: 2021

Lähteet
-------

1. ↑  Carvalhal FootballPortugal. Viitattu 23.3.2017.
2. 1 2  Carvalhal (Arkistoitu – Internet Archive) FootballPortugal. Viitattu 23.3.2017.
3. ↑  Beira-Mar: Carvalhal despedido para dar lugar a Paco Soler (Arkistoitu – Internet Archive) Portal d'aveiro. Viitattu 23.3.2017.
4. ↑  Carvalhal appointed Sporting boss ESPN. Viitattu 23.3.2017.
5. ↑  Official: Besiktas appoint Carlos Carvalhal as interim coach Goal. Viitattu 23.3.2017.
6. ↑  Besiktas sack Carlos Carvalhal and appoint Tayfur Havutcu as new coach Goal. Viitattu 23.3.2017.
7. ↑  Carvalhal appointed new Istanbul BB coach Goal. Viitattu 23.3.2017.
8. ↑  Wednesday name Carlos Carvalhal as new head coach BBC. Viitattu 23.3.2017.
9. ↑  A Mohamed Diame wonder strike was enough for Hull City to secure victory in the Championship play-off final against Sheffield Wednesday at Wembley BBC. Viitattu 23.3.2017.
10. ↑  Carlos Carvalhal: New manager says Swansea do not need miracle to stay up BBC. Viitattu 29.12.2017.
11. ↑  Swansea City manager Carlos Carvalhal to leave at end of season
12. ↑  Rio Ave: Carlos Carvalhal é o novo treinador
13. ↑  Presidente do Rio Ave confirma saída do treinador Carlos Carvalhal
14. ↑  Oficial: Carlos Carvalhal é o novo treinador do Braga (Arkistoitu – Internet Archive)
15. ↑  Braga beat nine-man Benfica to lift Portuguese Cup
16. ↑  OFICIAL: Sp. Braga confirma saída de Carlos Carvalhal
17. ↑  Blackburn Rovers managerial target Carlos Carvalhal lands new job
18. ↑  Al Wahda justifica saída de Carlos Carvalhal com os "resultados negativos"
19. ↑  Carlos Carvalhal, nuevo entrenador del Celta tras la destitución de Coudet
20. ↑  Gabri Veiga scored twice as Celta Vigo beat champions Barcelona to ensure a 12th straight season in La Liga
21. ↑  El RC Celta y Carlos Carvalhal dan por concluida su vinculación contractual
22. ↑  Carlos Carvalhal: Olympiacos’ New Head Coach

  


|  |  |  |
| --- | --- | --- |
| Edeltäjä:**Paulo Bento** | **Sporting CP:n päävalmentaja**11/2009–2010 | Seuraaja:**Paulo Sérgio** |

|  |  |  |
| --- | --- | --- |
| Edeltäjä:**Tayfur Havutçu** | **Beşiktaş JK:n päävalmentaja**8/2011–4/2012 | Seuraaja:**Tayfur Havutçu** |

|  |  |  |
| --- | --- | --- |
| Edeltäjä:**Stuart Gray** | **Sheffield Wednesdayn päävalmentaja**2015–12/2017 | Seuraaja:**Jos Luhukay** |

|  |  |  |
| --- | --- | --- |
| Edeltäjä:**Paul Clement** | **Swansea Cityn päävalmentaja**12/2017–2018 | Seuraaja:**Graham Potter** |

|  |  |  |
| --- | --- | --- |
| Edeltäjä:**Daniel Ramos** | **Rio Aven päävalmentaja**2019–2020 | Seuraaja:**Ricardo Sá Pinto** |

|  |  |  |
| --- | --- | --- |
| Edeltäjä:**Artur Jorge** | **Bragan päävalmentaja**2020–2022 | Seuraaja:**Artur Jorge** |

|  |  |  |
| --- | --- | --- |
| Edeltäjä:**Eduardo Coudet** | **Celta Vigon päävalmentaja**11/2022–2023 | Seuraaja:**Rafael Benítez** |

|  |  |  |
| --- | --- | --- |
| Edeltäjä:**Diego Martínez** | **Olympiakosin päävalmentaja**12/2023– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Portugali

 |

 |